న్యాయపతి రాఘవరావు - వికిపీడియా

# న్యాయపతి రాఘవరావు

### వికీపీడియా నుండి

## [మార్చు] న్యాయపతి రాఘవరావు

రేడియో అన్నయ్యగా ప్రసిద్దుడు, ఆంధ్ర బాలానంద సంఘం సంస్థాపకుడు,బాలసాహిత్యవేత్త, బాలబాలికల శ్రేయస్సు, సాంస్కృతిక వికాసానికి తన జీవితాన్ని అంకితం చేసిన విద్యావేత్త, కళావిదుడు, రచయిత.

## [మార్చు] బాల్యం

1905వ సంవత్సరం ఏప్రిల్ 13న బరంపురంలో జన్మించాడు. తండ్రి న్యాయపతి రామానుజస్వామి న్యాయవాది. రాఘవరావుకి బాల్యం నుంచి పిల్లలంటే ప్రాణం. వారికి కథలు చెప్పటమన్నా, నటించి చూపటమన్నా మహా ఇష్టం. పాఠశాలలో వక్తృత్వ పోటీల్లో కథలు చెప్పే పోటీల్లో ప్రథమ బహుమతులన్నీ అతని సొత్తే.

## [మార్చు] రేడియో అన్నయ్య

పాఠశాల చదువు అనంతరం విజయనగరంలోని మహారాజ కాలేజీలో డిగ్రీ పూర్తిచేసి మద్రాసులో పత్రికా విలేఖరిగా జీవితం ప్రారంభించాడు. పది సంవత్సరాల పాటు జర్నలిస్టుగా పనిచేసి, దానికి రాజీనామా చేసి. ఆల్ ఇండియా రేడియో ' లో కాంట్రాక్టు పద్ధతిపైన చేరాడు. అక్కడ చేరిన తరువాత చిన్నపిల్లల కార్యక్రమాలను ప్రతి వారం నిర్వహించే పద్ధతిని ప్రవేశపెట్టాడు. రాఘవరావు రేడియో అన్నయ్యగా అవతరించి ప్రతి ఆదివారం " ఆటవిడుపు ' అనే కార్యక్రమం ప్రారంభించి, తెలుగు బాల బాలికలను రారండోయ్ రారండోయ్........ పిల్లల్లారా రారండోయ్ అంటూపిలుపు నిచ్చాడు. ఆయనకు చేదోడు వాదోడుగా ఆయన శ్రీమతి రేడియో అక్కయ్య న్యాయపతి కామేశ్వరి అండగా నిలిచి ఆ కార్యక్రమాలను విజయవంతం చేశారు.

' ఆటవిడుపు ' కార్యక్రమానికి శ్రోతల సంఖ్య విపరీతంగా పెరిగిపోయింది. దాంతోపాటే ఆ కార్యక్రమంలో పాల్గొనే పిల్లల సంఖ్యకూడా ఎక్కువ కావటంతో పది సంవత్సరాలలోపు పిల్లలకి శనివారం ' బాలానందం ' అనీ పది సంవత్సరాలు పైబడిన వారికి మరో కార్యక్రమం పెట్టి బాలబాలికల సృజనాత్మక శక్తిని పెంపొందించే ప్రయత్నంలో ఈ రేడియో అన్నయ్య ఎంతో కృషి చేశాడు. వారిని ఒడిలో కూర్చోపెట్టుకుని లాలించి, ముద్దాడి, ముద్దు ముద్దు పాటలు పాడిస్తూ, వారి పాట కనుగుణంగా నోటితో రకరకాల ధ్వనులను చేస్తూ మధ్య మధ్యలో అగ్గిపెట్టితో చిత్రవిచిత్ర ధ్వనులు చేస్తూ ఆ కార్యక్రమం వింటున్న వారికి గిలిగింతలు పెట్టేవాడు. వాస్తవానికి ఆ కార్యక్రమం కోసం పిల్లలకన్నా పెద్దలే ఆత్రుతగా వేచి చూసేవారు.

## [మార్చు] రచనలు

రేడియో అన్నయ్య సృష్టించిన పాత్రల్లో మొద్దబ్బాయి, పొట్టిబావ, చిట్టిమరదలు, దొడ్డమ్మ శ్రోతలను విశేషంగా ఆకట్టుకున్నాయి. ఆయన బూరెల మూకుడు, కొంటె కిష్ణయ్య, పిల్లలకే స్వరాజ్యం వస్తే, చీమ కథ, ఏనుగొచ్చిందేనుగు, బడి గంట, మడతకుర్చీ, రామూ సోమూ,పిల్లల దొంగ ఇంకా అనేక హాస్య నాటికలు, గమ్మత్తు నాటికలు, చిట్టి నాటికలు దాదాపు పన్నెండు వందలకు పైగా రచించి వాటిని పిల్లలతో వేయించాడు. దాదాపు పది చలన చిత్రాలలో కూడా పిల్లలచే వేషం వేయించాడు. అనేక గ్రామఫోను రికార్డులు ఇచ్చి పిల్లల బంగారు భవిష్యత్తుకు ఎవరూ, ఏ సంస్థా , ఏ ప్రభుత్వమూచేయనంత కృషి సలిపాడు. 1940లో రేడియో అన్నయ్య ఆంధ్ర బాలానంద సంఘం మద్రాసులో స్థాపించాడు.

## [మార్చు] బాల పత్రిక

రేడియో కార్యక్రమాల అనంతరం అన్నయ్య చేపట్టిన మరో బృహత్కార్యం " బాల పత్రిక " . అంతవరకూ పిల్లల కంటూ ఒక పత్రిక లేదు. బాలకేసరి అనే పత్రిక కొంతకాలం వచ్చినా అది వెంటనే ఆగిపోయింది. రేడియో అన్నయ్య పిల్లల పత్రిక అవసరం గుర్తించి 1945లో బాల పత్రిక స్థాపించి బాల సాహిత్యంలో అనేక ప్రయోగాలు చేశాడు. అది అపారమైన ప్రభావాన్ని చూపింది.

## [మార్చు] ఆంధ్ర బాలానంద సంఘం

రేడియో అన్నయ్య స్థాపించిన ఆంధ్ర బాలానంద సంఘం విజయభేరి మోగించింది. 1956లో హైదరాబాదులో బ్రాంచి కూడా వెలిసింది. అనంతరం ఈ విజయం గ్రహించి బాలబాలికల పత్రికల సంఘాల అవశ్యకతను గుర్తించి అనేక బాలానంద సంఘాలు ఏర్పడ్డాయి. బాలపత్రికలు లెన్నో వెలిశాయి. జవహర్ బాలభవన్ (1966), ఆంధ్రప్రదేశ్ బాలలకాడమీ (1976) స్థాపనకు ఆయన విశేషమైన కృషి చేశాడు. దీనికంతటికి మూలకారణం రేడియో అన్నయ్యగా ప్రసిద్దుడైన న్యాయపతి రాఘవరావు కృషి, దీక్ష, తపన , పట్టుదల, పరిశ్రమ మాత్రమే. ఆ సంఘంలో అనేక చక్కని కార్యక్రమాలు ఇప్పటికీ జరుగుతున్నాయి. సంగీతం , నాట్యం, నాటకం, మేజిక్. హిప్నాటిజం రంగాల్లో కూడా శిక్షణనిస్తూ అదొక బాలల దైవమందిరంగా అలరారుతోంది.

బాలబాలికల ప్రగతికై పాటుబడిన న్యాయపతి రాఘవరావుకు సంతానంలేదు. రేడియో అన్నయ్య , అక్కయ్యలకున్న లక్షల ఆస్తిని ఆంధ్ర బాలబాలికలకే ధారదత్తం చేశారు.బాలబాలికల ఆటపాటలకు సహజమైన వాళ్ళ కళాకౌశలానికి ప్రోత్సాహం అందించే వేదిక వుండాలన్న ఆయన ఆశయానికి రూపకల్పనమే ప్రభుత్వం సాధించిన " బాలల అకాడమి "

బాలనందం అన్నయ్య 1984 వ సంవత్సరంలో ఫిబ్రవరి 24న స్వర్గస్థులయిరి.

## [మార్చు] వనరులు

- బాలల విజ్ఞాన సర్వస్వం
- డా. బి.వి.పట్టాభిరాం 'కళాకారులు '

Retrieved from "http://te.wikipedia.org../../../%E0%B0%A8/%E0%B1%8D/%E0%B0%AF/%E0%B0%A8%E0%B1%8D%E0%B0%AF%E0%B0%BE%E0%B0%AF%E0%B0%AA%E0%B0%A4%E0%B0%BF_%E0%B0%B0%E0%B0%BE%E0%B0%98%E0%B0%B5%E0%B0%B0%E0%B0%BE%E0%B0%B5%E0%B1%81.html"

వర్గాలు: 1905 జననాలు | 1984 మరణాలు | తెలుగు రచయితలు | కళాకారులు | సుప్రసిద్ధ ఆంధ్రులు

##### Views

- వ్యాసము
- చర్చ
- ప్రస్తుతపు కూర్పు

##### అన్వేషణ